Li kellu l-baġit ta' għada jagħmlu Simon Busuttil, x'jiġri? Diffiċli wieħed ikun jaf għaliex mhux darba u tnejn li l-Kap tal-Oppożizzjoni xejn ma kien ċar fi ħsibijietu jew qal ħaġa u għamel oħra. Iżda, ejja nieħdu d-dokument ta' qabel il-baġit li ppreżenta l-Partit Nazzjonalista biex nieħdu ħjiel ċkejken. Dokument li jingħad li fih 91 proposta, għalkemm fil-verità fih inqas. Dan fid-dawl li bosta proposti huma ripetuti jew jgħidu l-istess ħaġa bi kliem differenti. Però jispikkaw żewġ proposti. Dik li tnaqqas il-ħaddiema tal-gvern u dik li tipprivatizza setturi meqjusa bħala non core. Fil-preżentazzjoni li saret lill-imsieħba soċjali, il-Kap tal-Oppożizzjoni qalilhom li hemm ħaddiema żejda mal-gvern. Fid-dokument aħħari żamm l-istess prinċipju għalkemm din id-darba żejnu bil-kliem "carry out an independent HR Audit Exercise". Mhux se nkunu aħna li ninterpretaw dan id-diskors iżda nħallu lil Simon Busuttil li wara t-tnedija tad-dokument qal: "Li qegħdin ngħidu hu li nerġgħu lura għat-trend li kienet ilha tiswina tajjeb għal 25 sena li n-numru ta' nies gradwalment jonqos". Simon Busuttil kien ċar ukoll li ma kienx qed jirreferi għal dawk magħrufa bħala position of trust għaliex fi kliemu "dawk apparti". It-tnaqqis fl-ispiża pubblika hi intrinsikament marbuta ma' proposta oħra, dik li jagħti dawk magħrufa bħala servizzi non core lis-settur privat. Dawn is-servizzi jinkludu infermiera u care assistants fost l-oħrajn. Jekk qed jgħid li bihom irid inaqqas l-ispejjeż ifisser li, jew irid inaqqas il-pagi, jew inaqqas in-nies għax mill-bqija jrid iħallashom xorta waħda. U t-tkeċċija tal-ħaddiema toħroġ minn punti oħra. Fosthom, punt sitta u għoxrin, fejn Simon Busuttil jgħid li jrid inaqqas l-entitajiet fis-settur pubbliku. Issa jekk tgħaqqad żewġ entitajiet f'waħda ftit li xejn se tnaqqas spejjeż għax se tiġbor l-istess numru ta' ħaddiema. Għalhekk, kollox jorbot ma' proposta numru dsatax, dik li jnaqqas in-nies. Riċiklaġġ ta' proposti Imbagħad hemm numru ta' proposti li huma riċiklati u diġà tħabbru f'baġits jew f'diskorsi ta' esponenti tal-Gvern ta' Joseph Muscat, jew il-Prim Ministru nnifsu. Proposta ħamsa u ħamsin tgħid li jsir studju għall-aħjar mezz alternattiv ta' trasport. Xi ħaġa li diġà qed issir. Jingħad li għandu jkun iffinalizzat l-istudju għal mina taħt l-art bejn Malta u Għawdex, xi ħaġa li diġà qed issir. Bħalma diġà ssemmiet ukoll proposta sebgħa u ħamsin li jintroduċi fast ferry service bejn Għawdex u Malta. Jgħidu wkoll li jagħmlu fibre optic bejn Malta u Għawdex Xi ħaġa li diġà qed jaħdem fuqha l-Gvern, tant li diġà saru l-istudji meħtieġa. Jingħad ukoll li fondi Ewropej għandhom jintnefqu f'Għawdex. Xi ħaġa oħra li diġà qed issir. U jingħad li għandu jsir investiment fi skola primarja f'Għawdex. Xi ħaġa li l-Gvern beda x-xogħol fuqha. Dan biex insemmu ftit. Ħafna proposti oħra riċiklati nsibuhom fil-qasam tas-saħħa. Fuq kollox it-tabelli fid-dokument innifsu juru kif in-narattiva ta' Simon Busuttil fl-aħħar xhur hija mibnija fuq qerq u interpretazzjoni ħażina tal-figuri. Fid-dokument tiegħu stess jgħid mod u t-tabelli u l-figuri juru mod ieħor.